题画 其一
平川雨溢波不流，两车渡水轩若浮。车轮载重轧巨牛，牛力尚可行人愁。后车在水前在丘，欲进却顾且复休。山途野店阻且修，日云暮矣不得留。胡儿健马双络头，肩载糗橐无戈矛。得非遗寇居边州，或者俘获随官邮。穷庐不作风雪囚，道路虽险无离忧。圣朝有道锋镝收，胡我赤子非仇雠，谁哉更起筹边楼。
主题：战争
情感：想家